02/06/2021
《Make Money》科技古董新投資?電話Outdated咪掟住!
好多人都喜歡投資古董,例如字畫、花樽等,認為可以保值、甚至升值,不過原來近年來都好多人投資「科技古董」,你以為舊電腦、舊Gameboy無人要?錯啦,呢堆科技文物係古董市場有價有市,如果仲可以運行良好的話,分分鐘身價十倍!
蘋果「瘋」行:iPhone第一代
(Shutterstock圖片)
講起蘋果產品,大家都可能有不同回憶,因為係2007年前,手提電話都仍然處於鍵盤介面年代,就算有觸控都靈敏度極差,直至2007年,蘋果推出第一部自家生產電話「iPhone」,往後改變手機潮流及方向,大家都畀佢個全螢幕觸碰介面嚇親!因為佢將實體鍵盤收起,並內置係系統入面,並且拋棄所有實體按鍵(除咗聲音及電源),用戶對呢個高靈敏度「螢光幕鍵盤」都感到新奇有趣。
當年Steve Jobs介紹將iPod、打電話、上網融合埋一個機器入面,仲收埋個鍵盤入Mon入面,震撼現場觀眾
仲記得美國舊金山人山人海嘅情景,首發4GB容量版499美金仍然搶購一空,而香港更一度賣斷市!但到2021年嘅今日,第一代iPhone可能已經唔支援好多功能,只有基本打出打入,但唔少人當係收藏品咁買賣!係eBay仍然可以見到,如果開過盒都仲賣緊7000蚊港紙,未開盒仲索價12000蚊!可見其產品保值真係無花無假!過多20年又會唔會有幾十倍升幅呢?
第一隻電子錶隨時貴過隻「勞」
當年做潮人同而家做潮人,都係需要一個字-錢。(網上圖片)
正所謂「出嚟行,無隻『勞』點得啊?」勞力士手錶保值就係人都知,但同你講電子手錶都好值錢你又會唔會驚訝呢?Hamilton公司係1970年代推出全球首款以電子數字顯示嘅腕錶「Pulsar P1」,成隻手錶無機械機芯,又無手錶嘅「滴滴答答」聲,當時真係震撼全球人類!
而當年「Pulsar P1」全球生產400隻,由18k金打造,當年售價2100美元,同當年一隻「勞」幾乎同價,真係富貴人士嘅玩意;不過呢隻電子錶係2021年今日仲誇張囉!係網上見到拍賣價一隻當年嘅示範貨版叫價55500美金(約43萬港紙),同一架車咁上下貴啦!
「過氣」電子玩具一樣值錢!
科技除咗改變生活,仲改變埋娛樂,好似第一代「他媽哥池」係1996年推出,當年原版由幾百蚊一隻炒到幾千蚊一隻,當年唔少父母都問:「好地地養真雞唔好?做咩養隻電子雞?」不過,呢隻電子雞都相當保值,如果係1996年推出嘅版本,今日都仲賣緊2500蚊港紙!
另外,全球第一部史上家用遊戲主機「Atari 2600」,應該係唔少70後回憶,不過當年香港應該引進唔多,畢竟都係富家小孩玩意,好難平民化,當年售價199美元,計及通脹後相當於今日766.79美元(約近6000港元)。不過最近網上有人放售主機連帶100隻game,索價就近五萬港元!所以各位媽咪唔好再話打機無前途,因為若干年後可能有「錢」途!
當年嘅Atari遊戲,而家睇好似好落後,但當年嘅小朋友已經覺得新奇有趣刺激!
撰文:李皆穎